Your name.

Your name. () on Makoto Shinkain käsikirjoittama ja ohjaama anime-elokuva vuodelta 2016. Suomessa se sai ensi-iltansa 21. huhtikuuta 2017, Cinema Mondon levittämänä. Elokuva oli suuri rahallinen menestys, ja ohitti Hayao Miyazakin Henkien kätkemän kaikkien aikojen eniten maailmanlaajuisesti tuottaneena anime-elokuvana.

 Juoni 

Eletään vuotta 2013. Mitsuha Miyamizu on Itomorin maalaiskaupungissa asuva lukiolaistyttö, joka on kyllästynyt elämäänsä ja toivoo olevansa seuraavassa elämässään Tokiossa asuva poika. Eräänä päivänä hän vaihtaa selittämättömästi kehoa tokiolaisen lukiolaispojan, Taki Tachibanan, kanssa. Huolimatta siitä, että muutokset ovat vain ajoittaisia, heidän on opittava elämään toistensa elämää. He huomaavat pystyvänsä kommunikoimaan toistensa kanssa jättämällä viestejä paperille, puhelimeen ja joskus myös toistensa iholle. Mitsuha järjestää Takin treffeille tämän kollegan Miki Okuderan kanssa, kun taas Taki tekee Mitsuhasta suositun koulussa. Eräänä päivänä Taki auttaa Mitsuhan isoäitiä Hitohaa ja pikkusisko Yotsuhaa jättämään heidän valmistamansa riisiviinin uhrilahjaksi šintolaiseen pyhäkköön. Pyhäkön uskotaan edustavan kylää suojelevaa jumalaa, joka pystyy hallitsemaan ihmisten välisiä yhteyksiä ja aikaa. Taki saa Mitsuhalta viestin, jossa tämä kertoo komeetta Tiamatin ohittavan Maan samana päivänä, kun kylässä juhlitaan syysfestivaalia. Seuraavana päivänä Taki herää omassa kehossaan ja menee treffeille Mikin kanssa. Miki kertoo Takille nauttineensa treffeistä, mutta kertoo myös aistivansa Takin olevan huolissaan jostain muusta henkilöstä. Taki yrittää soittaa Mitsuhalle, mutta ei onnistu saamaan häneen yhteyttä.

Taki, Miki ja heidän ystävänsä Tsukasa matkustavat Gifuun ja jatkavat matkaansa Hidaan etsiäkseen Mitsuhan. Taki ei kuitenkaan muista Itomorin nimeä ja joutuu luottamaan omiin muistikuviinsa. Eräs paikallinen ravintolan omistaja onnistuu tunnistamaan Itomorin Takin luonnoksesta. Hän vie Takin ja tämän ystävät kaupungin raunioille, jotka aiheutuivat Tiamatista irronneiden kappaleiden iskeydyttyä kaupunkiin tappaen 500 ihmistä kolme vuotta sitten. Taki näkee Mitsuhan viestien katoavan hänen puhelimestaan, ja tajuaa Mitsuhan eläneen eri ajassa kuin hän. Taki löytää Mitsuhan nimen kuolleiden joukosta ja suuntaa pyhäkköön varoittamaan Mitsuhaa komeetasta, Mikin ja Tsukasan palatessa Tokioon. Pyhäkössä Taki juo Mitsuhan viinin ja näkee sen seurauksena näyn Mitsuhan lapsuudesta. Hän huomaa myös tavanneensa Mitsuhan ensi kertaa kolme vuotta sitten tämän saavuttua Tokioon etsimään häntä. Ennen poistumistaan junasta Mitsuha oli antanut hänelle hiusnauhan, jota hän on sittemmin pitänyt ranteessaan hyvän onnen toivossa.

Festivaaliaamuna Taki herää Mitsuhan kehossa tämän asunnosta. Hitoha päättelee tapahtumien kulun ja paljastaa kyvyn kehojen vaihtamiseen kulkevan heidän suvussaan, sillä he ovat pitäneet huolta pyhäköstä. Taki saa Mitsuhan ystävät, Katsuhiko ”Tessie” Teshigawaran ja Sayaka Natorin, evakuoimaan Itomorin vahingoittamalla sähköasemaa ja luomalla väärän hälytyksen. Taki suuntaa pyhäkköön tajutessaan Mitsuhan olevan siellä. Auringonlaskun aikaan he aistivat toistensa läsnäolon, mutta eivät ajan vuoksi kykene näkemään toisiaan. Illan saapuessa he palaavat omiin kehoihinsa ja kohtaavat viimein toisensa. Taki palauttaa Mitsuhalle tämän hiusnauhan ja he yrittävät kirjoittaa toistensa nimet kämmeniinsä, jotta muistaisivat toisensa. Kumpikin kuitenkin palaa takaisin omaan aikaansa ennen kuin Mitsuha ehtii kirjoittaa oman nimensä. Evakuointisuunnitelma epäonnistuu, jolloin Mitsuhan on suostuteltava isänsä ja Itomorin pormestari, Toshiki, evakuoimaan kaikki kaupungin asukkaat. Ennen sitä Mitsuha huomaa, että kaikki hänen muistonsa Takista katoavat ja saa selville, että oman nimensä sijaan Taki oli kirjoittanut hänen kämmeneensä ”Minä rakastan sinua”. Taki herää aamulla omassa ajassaan eikä muista tapahtumista mitään. 

Viisi vuotta myöhemmin yliopistosta valmistunut Taki etsii töitä. Hän tuntee kadottaneensa jotain tärkeää, ja kiinnostuu selittämättömästi Itomorin tapahtumista. Huolimatta kaupungin tuhosta kaikki ihmiset pelastuivat ja Mitsuha on muuttanut sittemmin Tokioon. Lopulta, seuraavana keväänä, Taki ja Mitsuha onnistuvat näkemään toisensa kun heidän junansa kohtaavat. He yrittävät löytää toisensa ja kohtaavat lopulta Suga-pyhäkön portailla. Taki kertoo Mitsuhalle, että hän luulee muistavansa hänet, ja Mitsuha vastaa Takille samoin. Löydettyään viimein sen mitä ovat kauan etsineet, he alkavat kyynelehtiä ilosta ja kysyvät samanaikaisesti toistensa nimeä.

 Ääninäyttelijät 
Alkuperäinen ääninäyttelijäEnglantilainen ääninäyttelijäRooli Ryūnosuke Kamiki  Michael Sinterniklaas  Taki Tachibana Mone Kamishiraishi  Stephanie Sheh  Mitsuha Miyamizu Ryō Narita  Kyle Hebert  Katsuhiko ”Tessie” Teshigawara Aoi Yūki  Cassandra Morris  Sayaka Natori Nobunaga Shimazaki  Ben Pronsky  Tsukasa Fujii Kaito Ishikawa  Ray Chase  Shinta Takagi Masami Nagasawa  Laura Post  Miki Okudera Etsuko Ichihara  Glynis Ellis  Hitoha Miyamizu Kanon Tani  Catie Harvey  Yotsuha Miyamizu Masaki Terasoma  Scott Williams  Toshiki Miyamizu Sayaka Ohara  Michelle Ruff  Futaba Miyamizu Kana Hanazawa  Katy Vaughn  Yukari Yukino Kazuhiko Inoue  Marc Diraison  Takin isä Chafūrin  H. D. Quinn  Tessien isä Yuka Katō  Michelle Ruff  Tessien äiti

 Lähteet  



 Aiheesta muualla 





Luokka:Vuoden 2016 japanilaiset elokuvat
Luokka:Anime-elokuvat
Luokka:Elokuvat kehonvaihdosta